Oppland Senterparti

Oppland Senterparti er et av 19 fylkeslag i Senterpartiet. Laget er det største fylkeslaget i Senterpartiet. Fylkespartiet ledes av Bengt Fasteraune.

Stiftelsen av fylkeslaget 
8. desember 1920  ble et møte avholdt hjemme hos Johan Enger på Gjøvik, der blant andre kretssekretæren i Norsk Landmandsforbund, Kristian Ørud, deltok. Grunnlaget for møtet var at Landmandsforbundet 3. desember samme år hadde sendt ut et rundskriv. På dette møtet ble man enige om at man skulle ha et møte 19. desember for å få på plass et konstituert fylkesstyre. På dette møtet var kretsformennene i Landmandsforbundet i Oppland bedt inn. Etter loddtrekning mot Johan Hveem ble Erling Bjørnson valgt til konstituert formann. Kretsformennene fikk deretter beskjed om å organisere bygdestyre i hver av sine kretser, slik rundskrivet fra Landmandsforbundet hadde bedt om.

Det første fylkesstyret 
3. februar 1921 ble representantskapsmøtet for Oppland fylkeslag av Norsk Landmandsforbund avholdt på Victoria Hotel på Gjøvik. Fylkesstyret ble bestående av:

Kristian Ørud fra Toten krets, Lars Lie fra Hadeland og Land krets, J. Wangensten Holden fra Valdres krets, H. Bø fra Sør-Gudbrandsdal krets, Kr. Hole fra Nord-Gudbrandsdal krets. Som sjette medlem av fylkesstyret valgte man Hans A. Eid. Den første formann i fylkesstyret ble Kr. Ørud, med Eid som nestformann. Johan Enger fra Gjøvik ble valgt som Opplands medlem av landsstyret i det nystiftede partiet.

Organisasjon

Fylkesstyret 

Oppland Senterparti har et fylkesstyre som består av tre medlemmer i arbeidsutvalget samt sju regioner i fylket. I tillegg er lederen av Senterungdommen og Senterkvinnene også fullverdige medlemmer av styret. Den til enhver tid sittende stortingsrepresentant kan også møte i fylkesstyret.

Lokallag 
Oppland Senterparti har lokallag i samtlige 26 kommuner i Oppland. Lokallagene har sine egne styrer, og følger opp driften i henhold til Senterpartiets vedtekter.

Antall medlemmer 
Oppland Senterparti er største fylkeslag i Senterpartiet med om lag 1600 medlemmer.

Fylkesledere 
Fylkeslederne i Oppland Senterparti har vært:

Bengt Fasteraune (2014 - d.d.

Ivar Odnes (2006 - 2013)

Eli Blakstad (2000 - 2005)

Kari Hølmo Holen

Stortingsvalget 1921

Valglisten 
19. september 1921 ble det aller første nominasjonsmøtet avholdt for Bondepartiet i Oppland. Partiet skulle stille til valg for første gang i forbindelse med stortingsvalget i 1922. Nominasjonsmøtet valgte følgende liste:
 Hans O. Skurdal, Sør-Fron
 Einar Gram Borch, Jevnaker
 Helge Thune, Vang
 Kr. Ørud, Østre Toten
 O. Rolstad, Lesja
 Erik A. Strand, Nord-Aurdal
 Kr. Hole, Vågå
 Hans N. Bøe, Vestre Gausdal
 Asmund Kind, Torpa
 J. Wangensteen Holden, Vestre Slidre
 A. Dillerud, Snertingdal

Valgresultatet 
I Oppland fylke ble det avgitt i alt 41 896 stemmer ved stortingsvalget i 1921. Landmandsforbundet i Oppland fikk 15 727 stemmer. De tre første på Landmansforbundets liste ble dermed valgt inn for Oppland fylke.

Resultater fra stortingsvalgene for Oppland Senterparti

Stortingsrepresentanter for Oppland Senterparti 
Følgende personer har vært innvalgt som stortingsrepresentanter for Oppland Senterparti:
 Hans O. Skurdal (1921-1927, 1930-33)
 Einar Gram Borch (1921-1927, 1936-45)
 Helge Thune (1921-1930)
 Erik Enge (1927-1930)
 Kristian Ørud (1927-1936)
 Erik Strand (1930-1933)
 Erling Bjørnson (1933-1945)
 Arne Rostad (1945-1949)
 Anton Ryen (1945-1957)
 Trond Halvorsen Wirstad (1949-1969)
 Einar Hovdhaugen (1957-1969)
 Ola O. Røssum (1969-1977)
 Bodil Finsveen (1977-1981)
 Lars Velsand (1985-1989)
 Syver Berge (1989-1997)
 Marit Tingelstad (1993-2001)
 Inger S. Enger (2001-2009)
 Anne Tingelstad Wøien (2009-2017)
 Ivar Odnes (2017- d.d.)
 Marit Knutsdatter Strand (2017- d.d.)

Referanser 

Senterpartiet
Politikk i Innlandet